เทเลไดเร็คลุยเว็บไซต์ขายประกัน
เทเลไดเร็คได้ฤกษ์ตั้งบริษัทลูกโบรกเกอร์ ขายประกันรถยนต์ผ่านเว็บไซต์ เจาะลูกค้าเล่นเน็ต 18 ล้านคน
21 ก.ย. 2555

เทเลไดเร็คได้ฤกษ์ตั้งบริษัทลูกโบรกเกอร์ ขายประกันรถยนต์ผ่านเว็บไซต์ เจาะลูกค้าเล่นเน็ต 18 ล้านคน
นายโลรอง จูนีค ประธานเจ้าหน้าที่บริหาร บริษัท คอมแพร์เอ็กซ์เพรส นายหน้าประกันภัย (ประเทศไทย) เปิดเผยว่า บริษัท เทเลไดเร็ค เทเลคอมเมิร์ซ (ประเทศไทย) ซึ่งทำธุรกิจด้านการขายผลิตภัณฑ์ทางการเงินผ่านโทรศัพท์ให้กับทางธนาคารและบริษัทประกัน ได้มีการจัดตั้งบริษัท คอมแพร์เอ็กซ์เพรสฯ ขึ้นมา เพื่อใช้เป็นช่องทางใหม่ในการขายประกันภัยรถยนต์รูปแบบใหม่ ผ่านทางเว็บไซต์ www.gluaygluay.com หรือ www.กล้วยๆ.com นอกเหนือจากช่องทางโทรศัพท์ หรือเทเลมาร์เก็ตติง 
ทั้งนี้ บริษัทได้จับมือเป็นพันธมิตรกับบริษัทประกัน 14 แห่ง ซึ่งการขายผ่านเว็บไซต์ ลูกค้าจะได้เห็นข้อมูลเชิงเปรียบเทียบทั้งหมดของแต่ละบริษัทประกัน เพื่อใช้ประกอบการตัดสินใจซื้อ ซึ่งถือเป็นความแตกต่างจากคู่แข่งที่มีอยู่ในตลาด โดยตั้งเป้าขายในปีแรกให้ได้ประมาณ 2 หมื่นกรมธรรม์ จากกลุ่มคนไทยที่ใช้อินเทอร์เน็ตประมาณ 18 ล้านคน
อย่างไรก็ตาม ในอนาคตยังมีแผนขยายไปยังแบบประกันประเภทอื่นเพิ่มเติม ไม่ว่าจะเป็นประกันอุบัติเหตุส่วนบุคคล (พีเอ) หรือประกันสุขภาพรวมถึงการจัดตั้งบริษัท นายหน้าขายประกันชีวิตอีกด้วย